Vuonna 1967 eduskunnan toimesta perustettu Suomen itsenäisyyden juhlarahasto Sitra on saanut valtion rahoitusta vuosien saatossa noin 84 miljoonaa euroa.

Sitralle etsitään parhaillaan myös uutta yliasiamiestä, kun tehtävää hoitanut Mikko Kosonen lähtee tehtävästä. LAURI OLANDER / KAUPPALEHTI

Vuosi 2018 ei ollut Sitralle menestyksekäs varsinkaan suorien yrityssijoitusten saralla, kertoo Kauppalehti. Sitra on sijoittanut Suomen Pankilta ja eduskunnalta vuosien saatossa saamiaan tukia suoraan eri yritysten osakkeisiin yhteensä 60 miljoonan euron edestä. Sitran julkaisemassa vuoden 2018 tilinpäätöksessä suorien yrityssijoitusten arvo oli enää 4,4 miljoonaa euroa. Yrityssijoituksista Sitra on siis joutunut kirjaamaan 55 miljoonan euron tappiot.

Kauppalehden analyytikko Ari Rajalan arvio Sitran yrityssijoituksista on tyly.

– Näyttää siltä, että Sitra on onnistunut valitsemaan sijoitussalkkuunsa liudan häviäjäyrityksiä.

Rahat peräisin valtiolta

Suomen itsenäisyyden juhlarahastona tunnettu Sitra on perustettu vuonna 1967. Sitra sai tuolloin Suomen Pankilta 100 miljoonan markan arvoisen peruspääoman. Vuosien saatossa valtio on rahoittanut Sitran työtä yhteensä 84 miljoonalla eurolla. Ajatuspajan tavoitteena on mm. edistää Suomen vakaata ja tasapainoista kehitystä, talouden kasvua ja kansainvälistä kilpailukykyä.

Sitra kertoo rahoittavansa toimintaansa valtiolta saadusta peruspääomasta tehtyjen sijoitusten avulla. Ajatuspaja on sijoittanut peruspääomaansa pääosin sijoitusrahastojen kautta. Kauppalehden mukaan Sitran pääomarahaston tasearvo oli viime vuoden lopussa 38,3 miljoonaa euroa. Pääomarahastosijoituksia oli yhteensä 56,2 miljoonaa euroa ja tappiota tuli 17,9 miljoonaa euroa. Sitralla oli viime vuoden lopussa 710 miljoonan euron sijoitusvarallisuus.

Kauppalehden mukaan Sitran tilivuoden alijäämä on 11,7 miljoonaa euroa ja sijoitusomaisuuden tuotto 3,9 prosenttia pakkasella. Alijäämäistä tulosta Sitra selittää alhaisella peruspääoman tuotolla sekä kiertotaloustyöhön tehdyillä lisäpanostuksilla.

Ei enää suoria sijoituksia uusiin yhtiöihin

Kauppalehden mukaan Sitra on linjannut, ettei se tee enää suoria sijoituksia uusiin yhtiöihin. Ajatuspaja on myös pyrkinyt eroon sijoituksistaan. Vielä vuonna 2018 Sitralla oli sijoituksia 16:ssa eri yrityksessä.

Suurimman suoran yrityssijoituksen, arvoltaan 14,2 miljoonaa euroa, Sitra on tehnyt bioteknologiayhtiö FIT Biotechiin. Yhtiö oli listattuna Helsingin pörssin First North -markkinapaikalle, mutta hakeutui konkurssiin kuluvan vuoden helmikuussa. Myös First North -markkinapaikalle listattu lääkintälaitteita valmistava Nexstim on ollut Kauppalehden mukaan tappioputkessa. Viime vuona yhtiö teki tappiota 6,2 miljoonaa euroa. Kumulatiivinen tappio nousee 40 miljoonaan euroon.

Juttua täsmennetty kello 21.25: Otsikkoon vaihdettu muotoilu niin, että Sitra on veronmaksajien rahoittama, ei veronmaksajien rahoilla perustettu. Väliotsikkoon muutettu veronmaksajien tilalle valtio.